《哭张员外继（公及夫人相次没于洪州）》
唐代·刘长卿

恸哭钟陵下，东流与别离。二星来不返，双剑没相随。

独继先贤传，谁刊有道碑。故园荒岘曲，旅榇寄天涯。

白简曾连拜，沧洲每共思。抚孤怜齿稚，叹逝顾身衰。

泉壤成终古，云山若在时。秋风邻笛发，寒日寝门悲。

世难愁归路，家贫缓葬期。旧宾伤未散，夕临咽常迟。

自此辞张邵，何由见戴逵。独闻山吏部，流涕访孤儿。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。